Rusiya Federasiyasının Dövlət mükafatı
Rusiya Federasiyasının Dövlət mükafatı — 1992-ci ildən elm və texnologiyanın, ədəbiyyatın və incəsənətin inkişafındakı xidmətlərinə görə Rusiya Federasiyasının Prezidenti tərəfindən verilən mükafat. Elm və texnologiya sahələri üzrə Dövlət mükafatına, ədəbiyyat və incəsənət sahələri üzrə Dövlət mükafatına, humanitar sahədə yüksək nailiyyətlərə görə Dövlət mükafatına layiq görülən şəxslərə müvafiq olaraq "Elm və texnologiya sahələri üzrə Rusiya Federasiyasının Dövlət mükafatı laureatı", "Ədəbiyyat və incəsənət sahələri üzrə Rusiya Federasiyasının Dövlət mükafatı laureatı" və "Humanitar sahədə yüksək nailiyyətlərə görə Rusiya Federasiyasının Dövlət mükafatı laureatı" fəxri adları, pul mükafatı, diplom, Dövlət mükafatı laureatının fəxri nişanı və sertifikat təqdim olunur. Laureatın fəxri nişanından əlavə, Rusiya Federasiyası Dövlət mükafatı laureatının yaxa nişanı da verilir. Dövlət mükafatları Rusiya Federasiyasının Prezidenti tərəfindən bayram mühitində verilir. Ənənəyə görə mərasim 12 iyun — Rusiya günündə baş tutur.